google/wiki40b huggingface dataset:
Tokantinsas (valstija)

Geografija

Didžiąją valstijos dalį užima Brazilijos plokščiakalnis. Būdingi 300–900 m aukščio kalnagūbriai, uolų masyvai, atlikuonys. Tik Aragvajos baseine vyrauja kalvotas, 300–400 m aukščio reljefas. Aukščiausia Tokantinso vieta (1340 m) yra Trairaso aukštumoje, valstijos pietuose. Dauguma valstijos upių priklauso Amazonės baseinui: Tokantinsas, Aragvaja, Žavaesas, Sonas.
Klimatas tropinis, žemyninis. Būdingos aukštos oro temperatūros, vidutinis drėgnumas. Per metus iškrenta 800–1600 mm kritulių, daugiausia tarp lapkričio ir balandžio.
Tokantinse kaitaliojasi tipiška Brazilijos savana seradas su galeriniais miškais upių pakrantėse, bei Amazonijos džiunglėmis šiaurėje.
Aukštupių piliakalnis

Aplinkiniai piliakalniai

Lazduonėnų piliakalnis 16 kmSpraudaičių piliakalnis 12 km
Vilkų Lauko piliakalnis 12,5 kmPagramančio piliakalnis 13 km
Naujininkų piliakalnis 12 km
Matiškių piliakalnis 10 km
Reksčių piliakalnis 9 kmAkmeniškių piliakalnis 16 kmDapkiškių piliakalnis 9 km
Batakių piliakalnis 27 kmKreivėnų piliakalnis 11 kmGreižėnų piliakalnis 11 km
Gilandžių piliakalnis 12 km
Vartūliškių piliakalnis - 15 km
Kiukiškių piliakalnis 25 km
Skydas (heraldika)

Skydas

Nuo pat pradžių skydas buvo apsaugos priemonė nuo ieties, kirvio, kalavijo ar strėlės. Heraldikos istorijos pradžioje (XII a. antra pusė) skydas buvo labai ilgas – uždengdavo beveik visą žmogaus figūrą. Laikui bėgant, tobulėjant apsaugos priemonėms, mūšio ir kovos menams, skydas sumažėjo iki tokio dydžio, jog uždengdavo tik kario krūtinės sritį.
Skydai buvo daromi iš medžio lakštų juos klijuojant tarpusavyje, dažnai buvo dengiami oda, pergamentu ar lino audiniu. Šios dangos buvo dengiamos gipso sluoksniui, o tai buvo puikus paviršius dekorui.
Prie skydo buvo tvirtinamos rankenos, transportavimo diržai, bei kitos detalės. Manoma, kad konstruktyviniai elementai galėjo transformuotis į skydo puošybą. (Pav.)

Skydo forma

Kaip jau minėta aukščiau, pradžioje skydai buvo ilgi. Jiems prigijo romaninių skydų pavadinimas. XIII a. antroje pusėje – XIV a. skydai sumažėjo. Jie buvo panašūs į trikampį, į apačią nusmailėjantį su truputi išgaubtais į išorę šonais. Vėliau jis keitėsi ir tapo stačiakampiu su užapvalinta apačia. Tuo pačiu metu atsirado turnyriniai skydai – taip vad. tarčė. Juose buvo išpjovos prilaikyti ietį. Apie XVI a. sunykus turnyrams ir skydui praradus karinę reikšmę, keitėsi skydas ir heraldikoje. Jo išvaizda tapo vis įmantresnė, atsirado daug puošybos elementų. Tuo metu vyravo renesanso epcho skydai. Renesansą pakeitęs barokas pakeitė skydo formą į ovalą, o jį pakeitęs rokoko stilius skydą padarė beveik beformį.
Let's Learn Japanese

Let's Learn Japanese (išvertus iš anglų kalbos Mokykimės japonų kalbos) - vaizdo pamokomis paremti pradinio lygio japonų kalbos kursai anglakalbiams. Kursą sudaro du sezonai.
Pamoka susideda iš trumpo filmuko apie Yan'ą (vaidina Nick Muhrin) ir tam tikros pamokos temos, kurią teoriškai išaiškina vadinamoji mokytoja Mary Althaus, o praktiniais pavyzdžiais padeda suprasti ir įsisąmoninti trys charakteringi pagalbininkai: Mine - san (Yusuke Mine), Sugihara - san (Miki Sugihara) ir Kaiho - san (Hiroyuki Kaihô). Taip pat prie vaizdo pamokų yra ir tam skirtas užduočių rinkinys (pratybų sąsiuvinis). Pamokos būna nenuobodžios, o smagios, nes pagrindiniam filmuko veikėjui Yanui, užsieniečiui, gyvenančiam ir dirbančiam Japonijoje, nutinka keisčiausių nutikimų.
Pirmasis sezonas buvo išleistas 1984-1985 m., o antrasis - tik 1995 m. Jame viskas gerokai pasikeitę - tik pagrindinį veikėją Yaną vaidinantis aktorius tas pats.
SSL

SSL (Secure Sockets Layer) – kriptografinis protokolas, skirtas internete perduodamos informacijos apsaugai šifruojant.
Avinjonas

Istorija

Antikoje Avenio buvo galų genties kavarų sostinė, po Julijaus Cezario užkariavimų tapusi Romos kolonija. Viduramžiais, iširus Frankų valstybei, priklausė Provanso grafystei, o 1271 m. Avinjoną paveldėjo Prancūzijos valdovai. Nuo 1308 iki 1377 m. čia rezidavo 7 popiežiai, o iki 1408 m. čia buvo ir dviejų antipopiežių rezidencija, vėliau čia gyveno popiežiaus pasiuntiniai. 1348 m. popiežius Klemensas VI-asis Avinjoną nupirko iš Neapolio kunigaikštienės ir Provanso grafienės. Nuo to laiko Avinjonas iki 1797 m. priklausė popiežiaus valstybei. Nuo 1303 m. iki 1791 m. čia veikė universitetas. Iki Prancūzijos revoliucijos čia veikė 20 vyrų ir 15 moterų vienuolynų. Revoliucijos metu daugelis jų pradėti naudoti kitais tikslais, dalis sugriauti.
Valdas Bubelevičius

Valdas Bubelevičius (g. 1955 m. spalio 25 d. Vilniuje) – Lietuvos skulptorius, pedagogas.

Biografija

1983 m. baigė Vilniaus dailės institutą. 1984–1988 m. dėstė Telšių taikomosios dailės technikume, nuo 1989 m. Vilniaus Gedimino technikos universiteto dėstytojas; 1994 m. docentas.

Kūryba

Nuo 1983 m. dalyvauja parodose. Sukūrė dekoratyvinių skulptūrų, antkapinių paminklų. Kūriniams būdinga architektoniška kompozicija, stilizuotos, apibendrintos formos. Smulkiosios skulptūros kompozicijos („Tato“ 1985 m., „Lietuva“ 1986 m., „Šaltinis“ 1988 m., „Į žvaigždes“ 1990 m., „Meditacija dviem“ 1999 m., „Į begalybę“ 2001 m.) sąlygiškų, ažūrinių ir aptakių formų. Kūrybai būdingos simbolinės prasmės, kompozicijos ir plastikos harmonija. 1990 m. restauravo Vytauto Didžiojo paminklą Kaune.
Vaitiekus Radvila

Biografija

Kilęs iš Gediminaičių Radvilų giminės,  Mikalojaus Radvilaičio ir Sofijos Onos Manvydaitės sūnus. Broliai Mikalojus Radvila II, Jonas Radvila I, Jurgis Radvila I, sesuo Ona Radvilaitė.
Nuo mažens buvęs dievobaimingas, tapo pirmuoju dvasininku iš Radvilų giminės. 1502 m. Lucko vyskupas, 1507–1519 m. Vilniaus vyskupas. Atkakliai kovojo prieš stabmeldystės liekanas Lietuvoje, išsikovojo Lietuvos bažnyčiai didelių privilegijų, jo pastangomis buvo išpuošta Vilniaus katedra.
Nalibokų giria

Nalibokų giria (brus. Налібоцкая пушча) – didžiausias Baltarusijos miškų masyvas. Dunkso šalies šiaurės vakaruose, tarp Minsko ir Ašmenos aukštumų, daugiausia Minsko srities vakarinėje dalyje. Plotas 140 tūkst. ha. Užima vakarinį Nemuno aukštupio žemumos pakraštį. Reljefas kalvotas, su moreninėmis aukštumomis ir pelkėtomis įdubomis. Priklauso Nemuno baseinui; svarbiausios per girią tekančios upės yra Beržūna, Isločė, Volka, Usa. Masyvo šiaurėje telkšo Kromanės ežeras.
Pelkėtuose upių slėniuose ir įdubose auga beržynai ir alksnynai, o sausesniuose tarpupiuose būdingi spygliuočiai medžiai. Yra ąžuolynų, o pietvakariuose – skroblynų. Būdingi gyvūnai: elniai, briedžiai, lokiai, stumbrai, usūriniai šunys, šernai, bebrai, kurtiniai, tetervinai, slankos.
Senovėje Nalibokų giria atliko svarbų vaidmenį saugodama baltų gentis, o vėliau Lietuvą nuo slavų ir Aukso Ordos antpuolių. Lietuviški kaimai girioje išsilaikė iki pat XIX a. vidurio. II pasaulinio karo metais čia vyko lenkų ir žydų žudynės.
Pagrindinės girios gyvenvietės – Nalibokai, Ivanecas.
Vosyliškės

Istorija

1489 m. pastatyta pirmoji bažnyčia. 1658 m. buvo pastatytas dominikonų vienuolynas. 1702 m. vienuolynas sudegė, tačiau dominikonai pasistatė naują vienuolyną, o 1769 m. naują mūrinę bažnyčią. Be dominikonų bažnyčios Vosyliškėse buvo ir parapinė bažnyčia. 1832 m. po sukilimo uždarius vienuolyną, dominikonų bažnyčia paversta parapine. 1868 m. bažnyčia buvo paversta cerkve. 1903 m. Senosiose Vosyliškėse buvo pastatyta nauja mūrinė bažnyčia į kurią iš senosios dominikonų bažnyčios buvo perkeltas stebuklingu laikomas Švč. Mergelės Marijos paveikslas. XX a. pradžioje buvo Vosyliškių apskrities centras Oberoste.
La Guera

Istorija

Po derybų su genčių vadais vakarinėje Nuadibu kyšulio dalyje (netoli prancūzų miesto Port Etienne (dabar Nuadibu), esančio pusiasalio rytuose), 1920 m. lapkričio 30 d. ispanų kolonistas Francisco Bens įkūrė La Guerą. Mieste pastatytas fortas ir oro bazė.
1924 m. La Guera tapo Ispanijos Rio de Oro kolonijos dalimi. Iki XX a. 8-ojo dešimtmečio veikė La Gueros oro uostas.
Juozas Paškevičius (1906)

Juozas Paškevičius (g. 1906 m. Kaune – ?) – Lietuvos šaltkalvis ir verslininkas.
Gimė Kauno Tilmanso fabriko darbininko šeimoje. Baigęs pradinę mokyklą, žinias gilino bendrojo vidurinio išsilavinimo kursuose. Nuo keturiolikos metų buvo šaltkalvių dirbtuvių mokinys. Pašauktas į Lietuvos kariuomenę, būtinąją tarnybą atliko Pirmajame pėstininkų pulke. Už gerą pareigų vykdymą apdovanotas medaliu.
Po demobilizacijos Kaune, Višinskio gatvėje, įkūrė savo dirbtuves ir jose įdarbino penkiolika šaltkalvių. Ši įmonė atliko metalo darbus įrengiant Kaune Kūno kultūros rūmus, Karininkų ramovę, Klaipėdoje Uosto elevatorių ir kt. 1938 m. pabaigoje J.Paškevičiaus šaltkalvių dirbtuvės laimėjo itin atsakingą užsakymą – statomai Kauno sporto halei pagaminti metalines stogo konstrukcijas, pastarųjų elementai buvo jungiami tarpusavyje kniedijant. Reikėjo perdirbti 220 t metalo ir darbams įvykdyti buvo pasamdyti papildomi darbininkai – iš viso statybvietėje dirbo apie 150 šaltkalvių. Juozas Paškevičius vėliau prisiminė, kad šio darbo ėmėsi, nes ...to iš manęs reikalavo lietuvio meistro pareiga. Nepaisant trukdymų, užduotis buvo atlikta laiku ir už kelių savaičių Halėje prasidėjo 1939 m. Europos krepšinio čempionatas. J.Paškevičius buvo apdovanotas Lietuvos Prekybos, pramonės ir amatų rūmų Darbo žvaigždės ordino medaliu.
Grazer AK

Istorija

2007 m. dėl klubo finansinių problemų komanda iš aukščiausiosios lygos perkelta į Regionų lygą (trečią futbolo sistemos lygmenį).
Gravitacija (filmas)

Turinys

Daktarė Rajan Stoun (akt. Sandra Bulok) yra puiki biomedicinos inžinierė, kuri dalyvauja savo pirmojoje kosminėje misijoje šatlu „Explorer“. Tačiau astronautams atsitinka nelaimė − daugkartinis erdvėlaivis yra sunaikinamas atskriejusių sudužusių palydovų nuolaužų ir R. Stoun su astronautu-veteranu Metu Kovalskiu (akt. Džordžas Klūnis), kuriam tai paskutinė kosminė kelionė, lieka visiškai vieni kosmose, be ryšio su Žeme ir turi mažėjančias deguonies atsargas.
Nešulinis gyvulys

Nešuliniai gyvuliai ir karas

Nuo senovės nešulinius gyvulius plačiai naudojo karo reikalams. Nešulinių gyvulių vilkstinės sunkiai praeinamose vietovėse gabendavo maistą, pašarą, amuniciją ir pan.
XIX a. pabaigoje, pirmoje XX a. pusėje gana plačiai buvo naudojama nešulinė kalnų artilerija - kalnų pabūklai, kuriuos išardytus pernešdavo nešuliniai gyvuliai .
Liepos 1

Vardadieniai

Julijus – Julius – Julė – Julijona – Julijonas – Liepa – Regina – Tautrimas.
FK Nižnij Novgorod

Istorija

Klubas įkurtas 2007 m. Iš mėgėjiško lygmens iškilo iki antros pakopos ir dalyvavo pereinamosiose rungtynėse dėl patekimo į elito divizioną.
2012 m. susijungė su FK Volga Nižnij Novgorod. Po kurio laiko grupė sirgalių „atkūrė“ klubą ir jis dalyvauja regioninio lygio pirmenybėse.
Purviškiai I

Istorija

Kaime yra gamtos, istorijos ir kultūros paminklas – Bielinio ąžuolas, kurio drevėje knygnešys Jurgis Bielinis slėpdavo draudžiamą spaudą, kaime yra jo gimtoji sodyba. Stovi koplytstulpis (autorius Leonas Juozonis).

Aplinkinės gyvenvietės

SuostasBIRŽAI – 16 km
Užgirio traktas

Užgiris arba Užgirio traktas (lenk. Trakt Zapuszczański) – istorinėje literatūroje naudojamas terminas, skirtas viduramžių laikų teritorijai į pietus nuo Kauno, į vakarus nuo Nemuno ir į rytus nuo Rytprūsių apibūdinti.
Sunaikinus jotvingių gentis, jų nebedirbamos žemės apaugo didžiule giria. Žvelgiant iš Lenkijos pietvakarinė Lietuvos dalis atrodė esanti už Girios (lenk. za Puszczą), todėl ir tos žemės buvo vadinamos atititinkamai. Taip 1690 m. Lietuvos Didžiosios Kunigaikštystės padūmės sąrašuose Trakų vaivadijos Kauno pavieto teritorija buvo suskirstyta į Užnerio, Panemunės ir Užgirio traktus. Pastarajame bajorai buvo surašyti giminėmis. Toks teritorijos apibudinimas geografiškai buvo gana sąlyginis. 
Po Antrojo ATR padalijimo ši teritorija atiteko Prūsijos karalystei, o pagal Tilžės sutartį įėjo į Lenkijos Kongreso karalystės sudėtį, 1815 m. iš jos buvo suformuota Augustavo vaivadija.  1867–1915 m. vaivadija buvo pervadinta į Suvalkų guberniją, liaudiškai – tiesiog Suvalkiją.
Suvalkija (draugija)

Suvalkiečių draugija „Suvalkija“ – Lietuvos Respublikos savarankiška savanoriška visuomeninė organizacija, būstinė Marijampolėje, Vytauto g. 17.Draugijos įstatai įregistruoti Teisingumo Ministerijoje 1994 m.

Tikslai

Telkia pagal Vokietijos ir TSRS  1941 m. sausio 10 d. susitarimą iš Suvalkų krašto prievarta perkeltus lietuvius, jų vaikus ir vaikaičius. Siekia įamžinti jų atminimą, renkant istorinę medžiagą apie jų perkėlimus Lietuvos teritorijoje Antrojo pasaulinio karo metais. Organizacija siekia, kad šiems asmenims būtų pripažintas tremtinio statusas, taip pat, kad praradusiems savo gimtuosius namus vadinamame Suvalkų trikampyje būtų kompensuota už prarastą turtą.
Draugija padeda nariams gauti reikalingus dokumentus iš Lenkijos archyvų, paruošia dokumentus nekentėjusio-perkelto asmens pažymėjimui ir Vokietijos fondo „Atmintis, atsakomybė ir ateitis“ kompensacijai gauti. 1941 m. iškeldintiems žmonėms yra suteiktas nukentėjusiųjų perkeltųjų statusas, nuo 2005 m. jiems mokama valstybinė pensija.

Struktūra

Draugija vienija apie 700 narių 7 grupėse – Alytaus apskrities, Kalvarijos savivaldybės, Klaipėdos apskrities, Marijampolės savivaldybės, Vilkaviškio rajono savivaldybės, Vilniaus apskrities ir Kauno apskrities. Marijampolės visuomeninių organizacijų sąjungos narė.
Pirmininkė Birutė Kižienė (nuo 1994 m.).
Karių tiesa

Karių tiesa – Lietuvos kariuomenės politinės vadovybės laikraštis, leistas 1940 m. liepos 13 d. – rugpjūčio 31 d. Kaune.

Istorija

Leistas 3-6 kartus per savaitę vietoje žurnalo „Karys“, kurio leidimas nutrauktas SSRS okupavus Lietuvą. Išėjo 31 numeris. Laikraštį uždarius pradėtas leisti „Raudonarmietis“.
Redagavo Juozas Pajaujis.
Antanas Gelgaudas

Biografija

Kilęs iš Lietuvos Didžiosios kunigaikštystės didikų Gelgaudų giminės. 
Palaikė Napoleoną I, 1812 m. savo lėšomis suformavo pėstininkų pulką, už nuopelnus prancūzų kariuomenei suteiktas pulkininko laipsnis. Vėliau stojo į Lenkijos kunigaikštystės karinę tarnybą. 1818 m. Kongreso karalystės Pirmosios divizijos pirmosios brigados vadas, brigados generolas.
1830 m. Lenkijoje vadovavo sukilėlių daliniams.
1831 m. gegužės 29 d. žygyje į Lietuvą prie Raigardo (Balstogės vaivadija) jo vadovaujama 12 000 karių kariuomenę sumušė Rusijos imperijos kariuomenės F. Sakeno 5800 karių dalinį. 
1831 m. birželio mėn. ties Gelgaudiškiu susijungė su generolo H. Dembinskio junginiu. 
Paskirtas vyriausiuoju Lietuvos sukilėlių vadu, prie savo štabo sudarė Laikinąją lenkų centrinę vyriausybę Lietuvoje. Apskrityse jo pastangomis buvo atkurta sukilėlių valdžia. 
Ilgai delsęs tik birželio 11 d. generolams D. A. Chlapovskiui ir H. Dembinskiui įsakė žygiuoti į Vilnių; tikėjosi, kad Rusijos kariuomenė be mūšio apleis miestą. Jo vadovaujami Lietuvos sukilėliai ir Lenkijos kariuomenė birželio 19 d. Panerių kautynėse dėl Vilniaus pralaimėjo persigrupuoti spėjusiems Rusijos imperijos kariuomenės daliniams. Žuvo 600 Lietuvos sukilėlių ir 364 Rusijos kariai.
Vėliau stengėsi įsitvirtinti tarp Neries ir Šventosios nuo Kauno iki Ukmergės, Žemaitijoje ir kitur organizavo naujus sukilėlių pulkus. Liepos 8 d. jo kariuomenė bandė išvaduoti Šiaulius, bet Šiaulių kautynes pralaimėjo atvykusiems Rusijos rezervinės armijos junginiams, kuriems vadovavo generolas Ivanas Delingshauzenas.
Rusijos kariuomenei užkirtus kelią į Lenkiją į Prūsiją atsitraukiančią sukilėlių kariuomenę suskirstė į 3 dalis. Liepos 13 d. sukilėliams pereinant sieną kilus sąmyšiui nušautas sukilėlių kapitono Stepono Skulskio.
Po jo mirties Gelgaudiškio dvaras buvo nusavintas.
Age of Empires (serija)

„Age of Empires“ – asmeniniams kompiuteriams skirta kompiuterinių strateginių žaidimų serija, kurią sukūrė „Ensemble Studios“ ir išleido „Microsoft Studios“. Pirmasis šios serijos žaidimas buvo „Age of Empires“, išleistas 1997 m. Nuo tada pasirodė dar septyni žaidimai ir trys nepriklausantys serijai. Serijos žaidimai yra istoriniai realaus laiko strategijos žaidimai, juose yra du pagrindiniai žaidimo režimai: atsitiktinis žemėlapis ir kampanija. „Age of Empires“ žaidimai rungtyniavo su kita populiaria strategijos serija „Civilization“.
„Age of Empires“ serijos žaidimų kopijų parduota per 20 milijonų.

Žaidimai

Pirmajame serijos žaidime, „Age of Empires“, veiksmas sutelktas į įvykius Europoje, Afrikoje ir Azijoje, kurie trunka nuo akmens amžiaus iki geležies amžiaus, šio žaidimo papildymas „The Rise of Rome“ stebi Romos imperijos formavimąsi ir jos plėtimąsi. Tęsinys „Age of Empires II: The Age of Kings“ vyksta viduramžiuose, o šios dalies papildymas „The Conquerors“ yra sutelktas į ispanų Meksikos užkariavimą. Vėliau išleisti trys „Age of Empires III“ žaidimai vyksta ankstyvajame moderniajame laikotarpyje, kai europiečiai užkariavo Ameriką ir kai keletas Azijos tautų buvo nuosmukyje. Naujausia dalis „Age of Empires Online“ siūlo žaisti žaidimą nemokamai (free-to-play) pasinaudojant „Games for Windows Live“ paslauga.
Atskiras žaidimas „Age of Mythology“ yra sukurtas taip pat tame pačiame laikotarpyje kaip ir „Age of Empires“, tačiau koncentruotas į mitologiją iš graikų, egiptiečių ir norvegų pasaulio.
Romanas Chodakauskas

Romanas Chodakauskas (1883 m. rugpjūčio 9 d. Zvanagalės dvaras, Vaškų valsčius – 1932 m. spalio 9 d. Kaunas) – Lietuvos karinis veikėjas, teismo pulkininkas.

Biografija

Sesuo Sofija Smetonienė. 1912 m. baigė Charkovo universitetą, 1915 m. baigė Vladimiro karo mokyklą Sankt Peterburge.
Per Pirmąjį pasaulinį karą tarnavo Rusijos imperijos kariuomenėje. 1918–1919 m. Lietuvos atstovas Ukrainoje ir Rumunijoje. 1919 m. vasario mėn. mobilizuotas į Lietuvos kariuomenę, paskirtas Krašto apsaugos ministerijos štabo karininku ypatingiems reikalams. Nuo 1921 m. rugpjūčio mėn. Armijos teismo valstybės gynėjo padėjėjas, nuo 1923 m. spalio mėn. Kariuomenės teismo nuolatinis narys. 1926 m. spalio mėn. paleistas į atsargą, pulkininkas.
Limonitas

Limonitas – oksidų klasės mineralas. Cheminė sudėtis – hidratuotas geležies (III) oksidas - hidroksidas, FeO(OH)· nH₂O. Geležies oksido ir hidroksido kiekiai minerale skiriasi.
Mineralogiškai limonitas nėra grynas mineralas, tai geležies oksidų, hidroksidų mineralų mišinys. Susidaro kitiems geležies mineralams dūlant, oksiduojantis.
Kietumas pagal Moso skalę kinta nuo 4 iki 5,5.
Limonito spalva ruda, gelsvai ruda.
Limonito cementas aptinkamas smiltainiuose, taip pat pelkėse. Kaip ir hematitas naudojamas kaip geležies rūda.
Randamas limonitas Angoloje, Ispanijoje, Konge, Kuboje, Maroke, Venesueloje, Vokietijoje.
Kazys Strimaitis

Biografija

1925 m. baigė Marijampolės gimnaziją, 1929 m. – ekonomiką Lietuvos universitete. Studijas gilino Paryžiaus ir Miuncheno universitete.
Spaudoje dirbo nuo 1924 m. Bendradarbiavo leidiniuose „Šešupės bangos“, „Jaunimas“, „Moksleivių varpai“, „Varpas“. Ekonomikos klausimais rašė „Lietuvos žiniose“, „Tautos ūkyje“ ir kt. Buvo Lietuvos žurnalistų sąjungos narys.
Beinorava

Istorija

Minima nuo 1586 m. 1643–1713 m. čia buvo evangelikų reformatų bažnyčia. 1775 m. Upytės pavieto padūmės sąraše minimas Beinoravos dvaras. Sovietinės okupacijos metais tarybinio ūkio centrinė gyvenvietė. 1964 m. įsteigti kultūros namai, 1970 m. atidaryta biblioteka.

Pavadinimo kilmė

Kaimas pavadintas pagal vyrišką asmenvardį Beinoras.
Algimantas Semaška

Biografija

1960–1969 m. laikraščio „Komjaunimo tiesa“ korespondentas. 1966 m. Vilniaus universiteto Istorijos ir filologijos fakultete baigė žurnalistiką. 1969–1971 m. žurnalo „Švyturys“ skyriaus redaktorius. 1971–1974 m. laikraščio „Komjaunimo tiesa“ redaktoriaus pavaduotojas. 1974–1984 m. žurnalo „Mokslas ir gyvenimas“ vyriausiojo redaktoriaus pavaduotojas. 1985–1988 m. laikraščio „Vakarinės naujienos“ redaktorius. 1990–1991 m. LKP CK spaudos sektoriaus vedėjas. 1990–1993 m. žurnalo „Politika“ vyriausiasis redaktorius. 1993–1996 m. agentūros ELTA direktorius.  Nuo 1993 m. knygų leidyklos „Algimantas“ savininkas. 1997–1998 m. žurnalo „Taip ir ne“ vyriausiasis redaktorius. 
Palaidotas Liškiavos kapinėse.
Motorsport Arena Oschersleben

Istorija

Pirmą kartą lenktynės šioje trasoje įvyko 1997 m. liepos 25 d.
Trasa pagal vykstančių lenktynių skaičių tapo trečiąja (po Niurburgringo ir Hokenhaimringo).
Flirtas

Flirtas – lytinės elgsenos dalis kurios tikslas yra pritraukti patinkančio, patrauklaus asmens dėmesį. Patinkantis partneris iš kitų išskiriamas rodant tam tikrus ženklus – dažną, viliojantį žvilgsnį, padidintą dėmesį žodžiams ar elgesiui, žodžiais išsakomas susižavėjimas jo išvaizda ar dvasinėmis savybėmis. Vėliau, po pirmųjų pažinties minučių arba kito susitikimo metu gali atsirasti švelnūs, tarsi netyčiniai prisilietimai. Bendraujant flirto metu bandoma partnerį skatinti atvirai išsipasakoti, kartu kreipiant pokalbį taip, kad patinkantis asmuo pats pasakotų savo gerąsias savybes. Flirtuojantis asmuo taip pat nevengia save parodyti iš teigiamos pusės, pvz., savo supratingumą, užjautimą, žinias ar išvaizdą, tačiau neretai palieka tam tikrą paslaptingumo elementą. Moterys flirtuodamos mėgsta sukelti vyro gailestį pasakodamos apie savo silpnumą, bejėgiškumą, atramos ir užuovėjos poreikį; ištekėjusi moteris gali pabrėžti, koks grubus jos vyras ar sekinantys neklaužados vaikai.
Flirtui yra būdingas tam tikras santykių neapibrėžtumas: partneriui aiškiai rodoma, kad jis patinka ir jo iniciatyva bus sutikta palankiai, tačiau vengiama nedviprasmiškai nurodyti, kad santykiai išsivystys iki sekso.

Funkcija

Flirtas padeda atkreipti žmonėms vienas kito dėmesį, užmegzti pažintį ir gilesnius santykius. Jis labiausiai būdingas pradinėse pažinties stadijose.
Tarybų darbas

Tarybų darbas – LTSR Aukščiausiosios Tarybos Prezidiumo ir LTSR Ministrų Tarybos mėnesinis leidinys (žurnalas), ėjęs 1957–1989 m. Vilniuje.

Istorija

Nuo 1959 m. gegužės mėn. iki 1970 m. rugsėjo mėn. nebuvo leidžiamas. Tiražas 1970 m. – 7100 egz., 1981 m. – 24 800 egz., 1989 m. – 17 800 egz.
Rašė apie respublikinių ir vietinių tarybų, jų vykdomųjų komitetų bei visuomeninių organizacijų veiklą.
Kula Kangris

Kula Kangris – viršukalnė Himalajuose, siekianti 7554 m aukštį. Dažnai minima kaip aukščiausia vieta Butane, tačiau kitur teigiama, kad visas kalnas yra Tibeto teritorijoje. Kinų ir japonų atstovai teigia, esą už Kula Kangrį yra aukštesnis Gangchar Puensumas. Tačiau pastarojo aukštis dėl politinių priežasčių nėra tiksliai išmatuotas.
Į Kulą Kangrį 1986 m. pirmieji įkopė japonai.
Kauno Senamiesčio progimnazija

Istorija

Kauno Senamiesčio pradinė mokykla įkurta 1994 m. rugpjūčio 1 d., panaikinus buvusiąją 11-ąją vidurinę mokyklą, kurioje labai sumažėjo rusakalbių mokinių skaičius. Pirmaisiais metais duris atvėrė 14 klasių, kuriose mokėsi beveik 400 mokinių. 2008 m. Aušros gimnaziją padarius keturmete, mokykla pertvarkyta į pagrindinę, 2011 m. – į progimnaziją.
Pilosas (šalmas)

Pilosas (angl. pilos; rus. пилос) – senovės Graikijos lengvųjų pėstininkų šalmas.
Pirmieji pilosai aptikti ant mikėninių vazų (II tūkstantmečio p.m.e pabaiga), tuomet juos darydavo iš bronzinių žvynų. V a. p.m.e jau gamino vientisus pilosus, spėjama, kad miestų užsakymu neturtingiems piliečiams apšarvuoti. III a. p.m.e pilosai pasidarė dažniausi Graikijoje, nes ankstesnieji šalmai (pvz., korintiniai) buvo sudėtingesni, brangesni, dažnai turėdavo būti gaminami individualiai, kad būtų pritaikyti prie galvos dydžio ir formos.
Šalmai pilosai pavadinti pagal Graikijoje paplitusias pusiau kūgines suapvalintas veltinines skrybėles pilosus. Šalmus pilosus lengva buvo gaminti, tačiau jie buvo gana prastas šarvas.
Pietų Italijoje pilosus puošdavo sultonais, o prie šalmo tvirtindavo antskruosčius, tokius pilosus naudodavo raiteliai. Kartais prie pilosų užpakalinio krašto pritvirtindavo ir neplatų antsprandį iš metalinės juostos.
Pilosai sverdavo 700–900 g, masė priklausė nuo bronzos lakšto storio. Pilosas dengė nedidelę galvos dalį, tačiau kaktos srityje ir viršugalvio priekyje, kur didesni pataikymo šansai, būdavo storesnis, kad geriau atlaikytų smūgius.